Twee brand dood in bakkieDie bakkie se wrak. Foto: ER24 Twee mense het Dinsdag in die vroeë oggendure in ŉ bakkie buite Newcastle in KwaZulu-Natal doodgebrand. Russel Meiring, woordvoerder van ER24, het gesê die bakkie het op die R34 van Memel in die rigting van Newcastle gery toe die bestuurder glo beheer verloor en die bakkie gerol het. “Paramedici van ER24 en die provinsiale brandweer is na die toneel ontbied. Die bakkie is in ligte laaie op sy dak aan die kant van die pad aangetref,” het Meiring gesê. Brandbestryders het die vlamme vinnig in bedwang gebring en paramedici kon nader gaan om die wrak te ondersoek. “Die twee mense was in die wrak vasgekeer. Hulle het onherkenbaar verbrand. Ongelukkig kon daar niks vir hulle gedoen word nie en hulle is op die toneel dood verklaar.” Die oorsaak van die ongeluk word ondersoek.